Rīgas-Orlas dzelzceļa karte (pēc 1904).
Rīgas Daugavpils dzelzceļa stacija (1910).
Daugavpils dzelzceļa stacija (ap 1900).
Vitebskas dzelzceļa stacija.
Smoļenskas dzelzceļa stacija.
Orlas dzelzceļa stacija.
**Dzelzceļa līnija Rīga—Orla** bija 1858.-1868. gadā privātas akciju sabiedrības uzcelta 1546,7 km gara Krievijas impērijas dzelzceļa līnija, kas savienoja Baltijas jūras ostas pilsētu Rīgu ar Orlas staciju Krievijas vidienē. Tai bija atzars uz Jelgavu-Mažeiķiem-Liepāju, Bolderāju un Tukumu, kā arī savienojums ar dzelzceļa līniju Pēterburga—Varšava.

Mūsdienās šī dzelzceļa līnija ir sadalīta starp Latvijas, Baltkrievijas un Krievijas dzelzceļiem. Dzelzceļa līnijas Rīga—Daugavpils un Daugavpils—Indra ir vienas no galvenajām Latvijas dzelzceļa līnijām.

Vēsture
-------

Rīgas—Daugavpils dzelzceļa sabiedrībai (*Общество Риго-Динабургской железной дороги*) piederošā dzelzceļa līnija Rīga-Daugavpils tika atklāta 1861. gada 21. septembrī un veidoja savienojumu ar dzelzceļa līniju Pēterburga—Varšava.

1866. gadā dzelzceļa sabiedrība uzbūvēja līnijas pagarinājumu līdz Vitebskai, bet 1868. gadā cauri Smoļenskai līdz Orlai. 1894. gadā tā pārgāja valsts īpašumā.
Pēc Pirmā pasaules kara beigām šis dzelzceļš tika sadalīts starp Latviju un PSRS un vairs nekalpoja kā vienota dzelzceļa līnija. Padomju laikā, neskaitot tālsatiksmes vilcienus, līnijā kursēja vietējie vilcieni maršrutos Rīga—Bigosova un Daugavpils—Bigosova. Pēc Latvijas neatkarības atjaunošanas dīzeļvilcieni kursēja no Daugavpils līdz Indrai, taču 2000. gadā vietējā pasažieru satiksme tika pārtraukta. 2002. gada jūnijā atcēla arī dīzeļvilcienu Rīga—Daugavpils—Indra. 2007. gadā pasažieru satiksme līnijā tika pilnīgi pārtraukta līdz ar vilciena Rīga—Gomeļa atcelšanu, bet 2011. gada 1. jūnijā līnijā no jauna sāka kursēt vilciens Rīga—Minska.

Stacijas un pieturas punkti
---------------------------

* Rīga
	+ Kurtenhofa (*Kurtenhof, Куртенгоф*, tagad Salaspils stacija)
	+ Ikšķile (no 1863)
	+ Ogre
	+ Ringmundshofa (*Ringmundshof, Рингмундсгоф*, Rembate, tagad Lielvārdes stacija)
	+ Rēmershofa (*Römershof, Ремерсгоф*, tagad Skrīveru stacija)
	+ Koknese (*Kokenhusen, Кокенгузен*)
	+ Stukmaņi (*Stockmannshof, Штокмансгоф*, tagad Pļaviņu stacija)
* Krustpils (*Kreutzburg, Крейцбург*), no 1901. gada savienojums ar dzelzceļa līniju Ventspils—Maskava
	+ Trepe (*Treppenhof, Треппенгоф*)
	+ Līvāni (*Liwenhof, Ливенгоф*)
	+ Cargrada (*Zargrad, Царьград*, tagad Jersikas stacija)
	+ Nīcgale (*Nitzgal, Ницгаль*)
	+ Līksna (*Lixna, Ликсна*)
* Daugavpils (*Dünaburg, Динабург* no 1893. gada *Двинск*)
	+ Jozefova (*Juzefowo*, tagad Naujene)
	+ Maļinovka (no 1869. gada, tagad Izvalda)
	+ Krāslava (*Kreslawka*)
	+ Baltiņi (*Baltin* no 1869. gada, tagad Skaista)
	+ Baļbinova (*Balbinowo*, tagad Indra)
	+ Drisa (tagad Verhņedvinska)
* Polocka
* Vitebska
* Smoļenska
* Orla

Skatīt arī
----------

* Dzelzceļa līnija Rīga—Daugavpils
* Dzelzceļa līnija Daugavpils—Indra

Atsauces
--------

1. ↑  Dzelzceļi kā cariskās Krievijas maģistrāļu noslēdzošie posmi pie Baltijas jūras 1860. – 1919.
2. ↑  «Indras iedzīvotāji cīnās ne tikai par vilcienu, bet arī par drošību». Arhivēts no oriģināla, laiks: 2015. gada 8. decembrī. Skatīts: 2014. gada 21. jūnijā.
3. ↑  Izveido jaunu pasažieru vilciena maršrutu Rīga-Minska

Ārējās saites
-------------

* Rīga — Daugavpils līnijas vēsture